**Nagyhalászi Helyi Választási Iroda Vezetője**

Nagyhalász, Arany J. u. 50. sz.

Tel: 42/202-703, fax: 42/526-010, e-mail: [jegyzo@nagyhalasz.hu](mailto:jegyzo@nagyhalasz.hu)

**VÁLASZTÁSI KÖZLEMÉNY**

***a helyi önkormányzati képviselők és polgármesterek, valamint nemzetiségi önkormányzati képviselők 2019. évi választásával kapcsolatban***

Nagyhalász Helyi Választási Irodája tájékoztatja a nagyhalászi választópolgárokat a helyi önkormányzati képviselők és polgármesterek, valamint nemzetiségi önkormányzati képviselők 2019. évi választásával kapcsolatban a következőkről:

**A választás napja és ideje**

2019. október 13. (vasárnap) 06:00-19:00

1. **Névjegyzék**

A szavazóköri névjegyzékben 2019. augusztus 7. napján szereplő választópolgárok a Nemzeti Választási Iroda által **2019. augusztus 23**. napjáig **értesítőt** kapnak.

A Helyi Választási Iroda értesítő átadásával vagy megküldésével tájékoztatja a szavazóköri névjegyzékbe történt felvételről azt a választópolgárt, aki 2019. augusztus 7-ét követően kerül a település szavazóköri névjegyzékébe.

A szavazóköri névjegyzékkel kapcsolatos **kérelmeket a választópolgárok 2019. augusztus 8. napjától nyújthatják be.**

1. **Szavazás**

A **nagyhalászi lakcímmel rendelkező választópolgárok** a lakcímük, illetve átjelentkezésük esetén tartózkodási helyük szerinti szavazókörben adhatják le **személyesen** szavazatukat, melyet a Nemzeti Választási Iroda által kiküldött *„ÉRTESÍTŐ a szavazóköri névjegyzékbe vételről”* szóló levélből láthatnak (melyet augusztus 23-ig küld meg az NVI), ennek hiányában a Nagyhalászi Polgármesteri Hivatalban működő választási irodától kérhetnek tájékoztatást a következő telefonszámon: 06 42 202 703

Érvényesen szavazni csak a hivatalos szavazólapon szereplő jelöltre és nemzetiségi választás esetén listára lehet, a jelölt neve melletti, illetve lista neve feletti körbe tollal írt két, egymást metsző vonallal.

A szavazókörök területi beosztása és a szavazókörök címe megtalálható a [www.nagyhalasz.hu](http://www.nagyhalasz.hu) internetes oldalon a **Választások** / **a helyi önkormányzati képviselők és polgármesterek, valamint nemzetiségi önkormányzati képviselők 2019. évi választása** menüpont alatt.

1. **A választási kampány**

**A választási kampányidőszak 2019. augusztus 24-től - 2019. október 13-án 19:00 óráig tart.**

1. **Ajánlás**

A választójoggal rendelkező választópolgár 2019. szeptember 9. napján 16:00 óráig ajánlhat jelöltet. Egy választópolgár több jelöltet is ajánlhat. Az egyéni jelölt, valamint polgármester állításhoz szükséges ajánlások számát a helyi választási iroda vezetője állapítja meg 2019. augusztus 8. napján.

**Polgármester jelölt szükséges ajánlásszáma: 137.**

**Önkormányzati képviselő jelölt szükséges ajánlásszáma: 46.**

**Roma települési nemzetiségi önkormányzati képviselők választásához szükséges ajánlások száma: 18**

1. **Az átjelentkezés**

A választópolgár, ha lakóhelye mellett legkésőbb a választás kitűzését megelőző 30. napig, azaz 2019. június 26. napjáig tartózkodási helyet is létesített és a tartózkodási hely érvényessége legalább a szavazás napjáig tart – átjelentkezéssel – bejelentett tartózkodási helyén is szavazhat. Az átjelentkezési kérelem beérkezési határideje **2019. október 9. (szerda) 16:00 óra.** Ezt célszerű online benyújtani a [www.valasztas.hu](http://www.valasztas.hu) honlapon, de lehetséges postán vagy személyesen a lakóhely szerint illetékes választási irodánál.

**VI. Mozgóurna**

Lehetőség van mind nagyhalászi állandó lakóhely, mind átjelentkezés esetén is **mozgóurna** igénylésére abban az esetben, ha a választópolgár egészségi állapota, fogyatékossága vagy fogva tartása miatt nem tud megjelenni a szavazóhelyiségben. A vonatkozó jogszabályok csak ezekben az esetekben teszik lehetővé a mozgóurna iránti igény teljesítését, így más okra pl. munkahelyi elfoglaltságra hivatkozással mozgóurna eredményesen nem kérhető.

Aki mozgóurnát kért, a szavazókörben „hagyományos módon”, azaz személyesen már nem szavazhat.

Amennyiben egy választópolgár mozgóurnát szeretne igényelni, kérelmet kell benyújtania az alábbi módok egyikén:

**ONLINE**:

* ügyfélkapus azonosítás nélkül **2019. október 9.** 16:00 óráig
* ügyfélkapus azonosítással **2019. október 13.** 12:00 óráig

**POSTAI ÚTON:**

* **2019. október 9.** 16:00 óráig kell beérkeznie az igénylésnek

**SZEMÉLYESEN:**

* **2019. október 11.** 16:00 óráig nyújtható be az igénylés

Az illetékes szavazatszámláló bizottsághoz meghatalmazott útján vagy meghatalmazással nem rendelkező személy általi kézbesítésével 2019. október 13-án, legkésőbb 12:00 óráig nyújthat be kérelmet mozgóurna iránt.

1. **Fogyatékossággal élő választópolgárok segítése**

A **fogyatékossággal élő választópolgár** – ha a lakcíme szerint kijelölt szavazóhelyiség nem akadálymentes – 2019. augusztus 8-tól - 2019. **október 9-én 16 óráig** kérheti, hogy akadálymentes szavazóhelyiségben szavazhasson. Ebben az esetben a helyi választási iroda a lakcíme szerinti szavazóhelyiséggel azonos településen és a választókerületben lévő, akadálymentes szavazóhelyiséggel rendelkező szavazókör névjegyzékébe teszi át.

Ahhoz, hogy a választópolgár a szavazás napján **Braille-írásos sablon** segítségével szavazhasson, kérelmet kell benyújtania. Ezt 2019. augusztus 8-tól teheti meg, és kérelmének legkésőbb 2019. **október 4-én 16 óráig** be kell érkeznie a www.valasztas.hu oldalon, személyesen vagy levélben a választópolgár magyarországi lakcíme szerinti választási irodába.

**Nagyhalász, 2019. augusztus 8.**

**Dr. Laczják István**

**Helyi Választási Iroda vezetője**